Italia a reuşit o nouă surpriză sâmbătă, impunându-se în Ţara Galilor, scor 24-21 (1-0), în etapa a cincea, ultima a Turneului celor Şase Naţiuni la rugby, ea având cel mai bun parcurs din istoria sa în această competiţie, transmite presa internaţională.
Pe Principality Stadium din Cardiff, Italia a izbutit două eseuri, opera lui Monty Ioane şi Lorenzo Pani. Unul dintre acestea a fost transformat de Paolo Garbisi, care a fructificat şi trei lovituri de pedeapsă. Alte puncte ale oaspeţilor au venit după o lovitură de pedeapsă a lui Martin Page-Relo.
Ţara Galilor a reuşit târziu trei eseuri, prin Elliot Dee, Will Rowlands şi Mason Grady. Celelalte puncte au fost rodul transformărilor lui Sam Costelow şi Ioan Lloyd (două).
După opt ediţii consecutive în care a terminat ultima, "cenușăreasa" Italia, revitalizată de selecţionerul argentinian Gonzalo Quesada, a obţinut în acest an 11 puncte şi s-a clasat pe locul 5, după o remiză istorică în Franţa (13-13) şi două victorii, cu Scoţia (31-29) şi Ţara Galilor. Galezii au pierdut toate cele cinci meciuri din ediţia 2024 a turneului şi au intrat în posesia lingurii de lemn.
Italia nu mai obţinuse două victorii într-o ediţie din Six Nations.
Sâmbătă mai au loc meciurile Irlanda - Scoţia, pe Aviva Stadium din Dublin, şi Franţa - Anglia, pe Groupama Stadium din Lyon.